A BIZOTTSÁG 1252/2008/EK RENDELETE
(2008. december 12.)
az 1251/2008/EK rendelettől való eltérésről és a Malajziából származó, egyes tenyésztett víziállatok szállítmányainak a Közösségbe történő behozatalának felfüggesztéséről
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelvre (1) és különösen annak 25. cikke a) pontjára,
mivel:
(1)
A 2006/88/EK irányelv megállapítja a tenyésztett víziállatok és az azokból származó termékek forgalomba hozatalára, behozatalára és a Közösségen keresztüli tranzitjára alkalmazandó állategészségügyi követelményeket. Az irányelv rendelkezései szerint a tagállamoknak gondoskodniuk kell arról, hogy csak olyan tenyésztett víziállatokat és azokból származó termékeket hozzanak be a Közösségbe, amelyek azokból a harmadik országokból vagy azoknak valamely részéből származnak, amelyek szerepelnek az irányelv rendelkezései szerint összeállított jegyzékben.
(2)
A tenyésztésre szánt élő halak, ezek ikrája és ivarsejtjei, valamint az emberi fogyasztásra szánt élő tenyésztett halak és az azokból származó termékek behozatalához szükséges állat-egészségügyi feltételek és bizonyítványok kiállítására vonatkozó követelmények megállapításáról szóló, 2003. november 21-i 2003/858/EK bizottsági határozat (2) felsorolja azokat területeket, amelyekből engedélyezett az élő halak, ikráik és ivarsejtjeik Közösségbe történő behozatala.
(3)
A díszhalak behozatalához szükséges állat-egészségügyi feltételek és a bizonyítványok kiállítására vonatkozó követelmények megállapításáról szóló 2006. szeptember 20-i 2006/656/EK bizottsági határozat (3) felsorolja azokat a területeket, amelyekből engedélyezett bizonyos díszhalak Közösségbe történő behozatala.
(4)
A Malajziában tett közösségi ellenőrző látogatás eredményei súlyos hiányosságokat tártak fel a tenyésztett víziállatok és díszhalak termelési láncában. Az említett hiányosságok betegségek elterjedéséhez vezethetnek, és ezáltal komoly veszélyt jelentenek a Közösség állat-egészségügyi helyzetére.
(5)
E hiányosságok következményeként a 2003/858/EK és a 2006/656/EK határozattól való eltérésről, valamint a Malajziából származó bizonyos élőhal és akvakultúra-termék szállítmányok Közösségbe történő behozatalának felfüggesztéséről szóló 2008/641/EK bizottsági határozat (4) felfüggesztette a Cyprinidae (pontyfélék) családjába tartozó, tenyésztésre vagy horgásztavak újratelepítésére szánt élő halak, ezek ikrája és ivarsejtjei, valamint egyes, ugyanebbe a családba tartozó díszhalak Malajziából történő behozatalát.
(6)
A 2006/88/EK tanácsi irányelvnek a tenyésztett víziállatok és az azokból származó termékek forgalomba hozatalára és közösségi behozatalára vonatkozó feltételek és bizonyítványkiállítási követelmények tekintetében történő végrehajtásáról és a kórokozó-átvivő fajok jegyzékének meghatározásáról szóló, 2008. december 12-i 1251/2008/EK bizottsági rendelet (5)2009. január 1-jével hatályon kívül helyezi a 2003/858/EK és a 2006/656/EK határozatot.
(7)
A rendelet III. melléklete jegyzékbe veszi azon harmadik országokat, területeket, övezeteket vagy területi egységeket, amelyekből tenyésztési célra, horgásztavakba, illetve nyílt díszállattelepekre szánt tenyésztett víziállatok, valamint a 2006/88/EK irányelv IV. mellékletének II. részében felsorolt betegségek közül legalább egyre fogékony, zárt díszállattelepekre szánt díszhalak behozatala engedélyezett.
(8)
Malajzia szerepel ebben a jegyzékben mint olyan harmadik ország, amelyből a Cyprinidae (pontyfélék) családjába tartozó halak, valamint a 2006/88/EK irányelv IV. mellékletének II. részében meghatározott járványos fekélybetegségre fogékony, zárt díszállattelepekre szánt halfajok Közösségbe történő behozatala engedélyezett. Az 1251/2008/EK rendelet 2009. január 1-jétől alkalmazandó.
(9)
A 2008/641/EK határozat elfogadásához vezető körülmények még mindig fennállnak. Ezért indokolt e rendelettel eltérést biztosítani az 1251/2008/EK rendelet III. mellékletének Malajziára vonatkozó megfelelő rendelkezéseitől. A közösségi jogszabályok érthetősége és koherenciája érdekében a 2008/641/EK határozatot hatályon kívül kell helyezni, és ezzel a rendelettel kell felváltani.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A(z) 1251/2008/EK rendelet 10. cikkének (1) bekezdésétől és 11. cikkének (1) bekezdésétől eltérve a tagállamok felfüggesztik a területükre irányuló, Malajziából származó, a Cyprinidae (pontyfélék) családjába tartozó alábbi halszállítmányoknak, valamint az említett halak ikráinak és ivarsejtjeinek a behozatalát:
a)
élő tenyésztett halak tenyésztésre, horgásztavakba vagy zárt díszállattelepekbe szánt szállítmányai; valamint
b)
a zárt díszállattelepekbe szánt díszhal-szállítmányok esetében csak a Cyprinidae (pontyfélék) családjába tartozó ezüstkárász (Carassius auratus), amur (Ctenopharyngodon idellus), ponty (Cyprinus carpio), fehér busa (Hypophthalmichthys molitrix), pettyes busa (Aristichthys nobilis), kárász (Carassius carassius) és compó (Tinca tinca) fajok.
2. cikk
A rendelet alkalmazásakor felmerülő valamennyi költség a címzettet vagy annak meghatalmazottját terheli.
3. cikk
A 2008/641/EK határozat 2009. január 1-jétől hatályát veszti.
4. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Rendelkezései 2009. január 1-jétől alkalmazandók.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. december 12-én.